Familie eis antwoorde ná motor pa doodryGodfrey Donald Warren (Foto: Verskaf) Die familie van Godfrey Donald Warren (35) soek antwoorde ná sy vergruisde liggaam drie weke gelede langs die N12 digby Carletonville, Gauteng, gevind is. Warren was die pa van ’n driejarige dogter en twee stiefseuns, onderskeidelik 12 en nege jaar oud. Familielede is ontsteld omdat hulle meen die polisie het nie die saak met die nodige erns hanteer nie en hulle boonop nie in kennis gestel van Warren se dood nie. Hulle moes ’n dag later op Facebook daarvan te wete kom. Volgens Warren se ouers, Viva en Henry John, was hy Maandag 1 November omstreeks 19:40 te voet op pad werk toe vir die aandskof toe ’n motor hom getref het. Die ongeluk het op die N12-afrit digby Carletonville plaasgevind. Warren het van sy gesin se huis in Carletonville na die Kloofmyn in Westonaria geloop, waar hy as skagwagter gewerk het. Warren het nie ’n voertuig gehad nie en sy vrou se motor was stukkend. “Toe Godfrey nie die volgende oggend terugkeer huis toe nie, het sy vrou begin vrae vra. Sy werkgewer het ook laat weet dat hy nie die aand vir sy skof opgedaag het nie,” vertel Viva. “Ons het eers Dinsdagmiddag omstreeks middagete gehoor dat Godfrey weg is. Ons dogter het ’n inskrywing oor Godfrey se verdwyning op Facebook gemaak. Die inskrywing was nie eens ’n halfuur op Facebook nie, toe iemand op dié platform met ons kontak maak en sê dat Godfrey na bewering doodgery is.” Henry John vertel volgens dié persoon het twee sekerheidswagte van Kloofmyn op Warren se liggaam afgekom. Die bestuurder van die voertuig – ’n silwer Mazda – wat hom raakgery het, was na bewering op die toneel. Henry John is kort daarna self na die ongelukstoneel, waar hy sy seun se skoene en dele van die motor in die middel van die pad aangetref het. Volgens hom was daar geen remmerke in die pad wat wys dat die motor probeer stop het nie. Die familie het die volgende oggend by die polisie navraag oor die ongeluk gedoen. Warren se broer en swaer moes hom eers op ’n foto en toe later aan sy liggaam gaan uitken. “Godfrey was só erg vergruis, my skoonseun het nie die moed gehad om terug te gaan en hom in lewende lywe uit te ken nie. Volgens my seun was dit nie ’n mooi prentjie nie. Die helfte van Godfrey se kakebeen was stukkend, en sy hele gesig was flenters. Volgens die outopsieverslag was sy rugwerwels ook vergruis en sy borsbeen gebreek,” vertel Viva. Viva en Henry John sê hulle is in die duister omdat hulle geen antwoorde by die polisie kry nie. “Die polisie sê hulle kan tans geen inligting verskaf nie, omdat hulle die saak eers moet ondersoek.” Hulle verstaan ook nie hoekom die betrokke motoris nie in hegtenis geneem of aangekla word nie. Dié bekommerde ouerpaar is ook ontsteld dat die polisie hulle nie van Warren se dood in kennis gestel het nie, maar dat hulle daarvan op Facebook te wete moes kom. “Warren het sy werkskaart met sy naam en besonderhede by hom op die toneel gehad.” Viva en Henry John glo daar moes ooggetuies op die toneel gewees het wat die ongeluk sien gebeur het. “Die N12 is ’n baie besige pad en daar moes in daardie stadium iemand verbygery het,” sê Henry John. Warren se familie pleit by mense om met hulle kontak te maak by [email protected] en [email protected] indien iemand enigsins inligting oor die ongeluk het. Maroela Media het navraag oor die ongeluk aan die polisie gerig, maar wag nog vir terugvoer.